11.8.2023
FI
Euroopan unionin virallinen lehti
C 283/25 Torstai 16. helmikuuta 2023
43. kehottaa komissiota ja jäsenvaltioita varmistamaan, että EU:n teollisuussuunnitelma voi auttaa saavuttamaan oikeudenmukaisen siirtymän ja sen tavoitteet, kuten luomaan laadukkaita ja hyväpalkkaisia työpaikkoja, joissa on oikeudenmukaiset työolot, ja edistämään työehtosopimusneuvotteluja ja työehtosopimusten noudattamista; 44. korostaa, että on tärkeää tarjota koulutusta ja kouluttaa työntekijöitä uudelleen sellaisilla teollisuudenaloilla ja sektoreilla, joilla on tehtävä perustavanlaatuisia muutoksia vihreää ja digitaalista siirtymää silmällä pitäen; korostaa, että tutkinnot ja todistettu osaaminen tuovat lisäarvoa työntekijöille ja parantavat heidän asemaansa työmarkkinoilla ja että niitä voidaan käyttää työmarkkinasiirtymiin; kehottaa suuntaamaan julkisen osaamispolitiikan tutkintojen ja pätevyyksien sertifiointiin ja validointiin; 45. suhtautuu myönteisesti siihen, että suunnitelmalla edistetään korkean osaamistason työvoiman tarjoamista eurooppalaiselle teollisuudelle vahvistamalla osaamisen relevanssia, käyttämällä paikallisia osaamissopimuksia ja tukemalla samalla keskitettyjen palvelupisteiden ja paikallisten osaamiskeskusten kehittämistä, ja on tyytyväinen suunnitelman pyrkimykseen hyödyntää EU:ssa olevaa osaamista ja edistää työvoiman rajatylittävää liikkuvuutta sekä houkutella ammattitaitoista työvoimaa EU:n ulkopuolisista maista Euroopan osaamisreservin kautta; kehottaa komissiota esittämään suunnitelman siitä, kuinka voidaan parantaa Euroopan houkuttelevuutta insinöörien ja tutkijoiden työllistäjänä; 46. kehottaa luomaan EU:n teollisuussuunnitelmassa synergioita ja yhteyksiä yleisopetuksen politiikkatoimiin tämän sektorin suuren vaikuttavuuden takia; korostaa tarvetta koordinointiin eurooppalaisen yliopistostrategian kanssa, jotta voidaan edistää yhteistyötä teollisen ekosysteemin kanssa, etenkin toteuttamalla strategisia tutkimus- ja innovointitoimia; korostaa ammatillisen koulutuksen merkitystä siinä, että teollisuuteen saadaan pätevää henkilöstöä, jolla on ympäristöalan ja digitaalista osaamista; 47. korostaa, että suunnitelmalla on tarpeen edistää digitaalista vuosikymmentä koskevassa toimintapoliittisessa ohjelmassa asetettujen vuoteen 2030 ulottuvien tavoitteiden saavuttamista muun muassa luomalla työelämän ja koulutuksen ulkopuolella oleville nuorille ja henkilöille, joilla on alhaisempi koulutustaso, mahdollisuuksia päästä työelämään; 48. kiinnittää huomiota siihen, että vaikka yleisesti ottaen kansalaisten kouluttautuminen on lisääntynyt tasaisesti EU: ssa, se jää edelleen huomattavasti alle tavoitteen, jonka mukaan 60 prosenttia aikuisväestöstä osallistuu koulutukseen vuosittain vuoteen 2030 mennessä, ja toteaa tämän johtuvan myös kiinnostuksen puutteesta ja siitä, että koulutus koetaan tarpeettomaksi; korostaa, että osaamiseen perustuvat palkkajärjestelmät ovat hyödyllinen väline koulutukseen osallistumisen lisäämiseksi;
Avoin ja oikeudenmukainen kauppa häiriönsietokykyisten toimitusketjujen tukena 49. palauttaa mieliin, että joka viides työpaikka unionissa on riippuvainen viennistä; kehottaa komissiota, Euroopan ulkosuhdehallintoa ja jäsenvaltioita edistämään uusia talouskumppanuuksia demokraattisten maiden kanssa, jotta unioni ja sen kumppanit voivat muun muassa torjua ilmastonmuutosta ja reagoida Venäjän hyökkäyksen seurauksiin yhteisvoimin; 50. kehottaa komissiota arvioimaan nykyisiä riippuvuuksia ja etsimään vaihtoehtoisia lähteitä Euroopan kriittisten teknologioiden ja raaka-aineiden toimitusketjujen monipuolistamiseksi ja korostaa, että tarvitaan parempaa koordinointia ja yhteisiä toimia häiriönsietokykyisten toimitusketjujen luomiseksi, jotta voidaan vastata EU:n teollisuuden tarpeisiin; panee merkille tulevan ehdotuksen kriittisiä raaka-aineita koskevaksi säädökseksi; 51. suhtautuu myönteisesti tämän vaalikauden aikana hyväksyttyihin välineisiin, joilla torjutaan kauppakumppaneiden epäreiluja käytäntöjä, erityisesti julkisten hankintojen ja ulkomaisten tukien osalta; kehottaa komissiota hyödyntämään näitä välineitä täysimääräisesti; kehottaa lisäksi komissiota suhtautumaan tiukemmin epäreiluun globaaliin kilpailuun, kuten perusteettoman valtiontuen aiheuttamaan kilpailuun; 52. kehottaa komissiota lisäksi tekemään ehdotuksen uuden sukupolven kumppanuuksista maailmassa, jossa hyödynnettäisiin täysimääräisesti EU:n taloudellista ja poliittista vipuvoimaa sen nykyisten kauppakumppanien kanssa, jotta voidaan varmistaa, että unioni saa mahdollisimman suuren hyödyn teollisuusviennistään ja -tuonnistaan, ja edistää sen arvoja ja normeja, etenkin ihmisoikeuksia ja Euroopan vihreän kehityksen ohjelmaa; kehottaa komissiota hyödyntämään kaikkia EU:n kauppapolitiikan välineitä lisätäkseen sen vaurautta etsimällä ja luomalla uusia kauppakumppanuuksia sekä suojatakseen sisämarkkinoita EU:n ulkopuolisten maiden aiheuttamilta vääristymiltä;